ಮುಷ್ಕರ: ಹೊರ ಜಿಲ್ಲೆಗಳಿಂದ ಬಾರದ ಬಸ್ ಉಡುಪಿ: ಸಾರಿಗೆ ನೌಕರರ ಮುಷ್ಕರ ಹಿನ್ನೆಲೆಯಲ್ಲಿ ಶನಿವಾರ ಉಡುಪಿಯ ಕೆಎಸ್ಆರ್ಟಿಸಿ ಬಸ್ ನಿಲ್ದಾಣಕ್ಕೆ ಹೊರ ಜಿಲ್ಲೆಗಳಿಂದ ಬಸ್ಗಳು ಬರಲಿಲ್ಲ. ಆದರೆ, ಜಿಲ್ಲೆಯಿಂದ ಹೊರ ಜಿಲ್ಲೆಗಳಿಗೆ ಕೆಲವು ಬಸ್ಗಳು ಸಂಚರಿಸಿದವು. ಶಿವಮೊಗ್ಗಕ್ಕೆ 7, ಚಿಕ್ಕಮಗಳೂರಿಗೆ 4, ಮೈಸೂರಿಗೆ 2, ಹುಬ್ಬಳ್ಳಿಗೆ 5, ಕುಮಟಾಗೆ 1, ಶೃಂಗೇರಿಗೆ 2, ಕಾರ್ಕಳಕ್ಕೆ 9, ಹೆಬ್ರಿಗೆ 1, ಪೆರ್ಡೂರಿಗೆ 3 ಬಸ್ಗಳು ಸಂಚರಿಸಿದವು. ಮುಷ್ಕರದ ಹಿನ್ನೆಲೆಯಲ್ಲಿ ಹೊರ ಜಿಲ್ಲೆಗಳಿಂದ ಬಸ್ಗಳು ಬರಲಿಲ್ಲ. ಮಧ್ಯಾಹ್ನದ ನಂತರ ಜಿಲ್ಲೆಯಿಂದಲೂ ಕಡಿಮೆ ಸಂಖ್ಯೆಯ ಬಸ್ಗಳು ಸಂಚರಿಸಿದವು ಎಂದು ನಿಲ್ದಾಣದ ಸಿಬ್ಬಂದಿ ಮಾಹಿತಿ ನೀಡಿದರು. ಖಾಸಗಿ ಬಸ್ ಸಂಚಾರಕ್ಕೆ ಅಡ್ಡಿ ಇಲ್ಲ: ಕೆಎಸ್ಆರ್ಟಿಸಿ ಬಸ್ಗಳ ಸೇವೆಯಲ್ಲಿ ವ್ಯತ್ಯಯವಿದ್ದರೂ ಖಾಸಗಿ ಬಸ್ಗಳ ಸಂಚಾರ ಹೆಚ್ಚಾಗಿತ್ತು. ಪ್ರಯಾಣಿಕರ ದಟ್ಟಣೆಯೂ ಹೆಚ್ಚಾಗಿ ಕಂಡುಬಂತು.